arnastofnun/IGC-2024 huggingface dataset:
Jaakko Hintikka

Jaakko Hintikka (f. 12. janúar 1929 - d. 12. ágúst 2015) var rökfræðingur og heimspekingur, fæddur í Vantaa í Finnlandi. Hann var prófessor við Boston University.

Hintikka vann Rolf Schock verðlaunin í rökfræði og heimspeki árið 2005 „vegna brautryðjendastarfs síns og framlags til rökgreiningar á háttahugtökum, einkum hugtökunum "þekking" og "skoðun"“. Hann er talinn vera upphafsmaður formlegrar þekkingarfræðilegrar rökfræði og brautryðjandi á sviði merkingarfræði í háttarökfræði, sem lagði til formlega merkingarfræði, efnislega hliðstæða merkingarfræði Sauls Kripke. Hintikka er einnig mikilvægur ritskýrandi verka Ludwigs Wittgenstein.

Hintikka var mikilvirkur höfundur og meðhöfundur yfir þrjátíu bóka og meira en 300 fræðilegra ritgerða um stærðfræðilega og heimspekilega rökfræði, þekkingarfræði, málspeki og vísindaheimspeki. Verk hans hafa verið þýdd á níu tungumál. Hann var aðalritstjóri tímaritsins "Synthèse" () frá 1962 til 2002 auk þess að vera ráðgjafi í ritstjórn annarra tímarita.

Hann var fyrsti varaforseti Fédération Internationale des Sociétés de Philosophie, varaforseti Institut International de Philosophie (1993–1996), og meðlimur í American Philosophical Association, alþjóðlegra samtaka um sögu og heimspeki vísindanna, meðlimur í Association for Symbolic Logic og stjórnarmeðlimur í Philosophy of Science Association.

Heimildir.

Greinin er lausleg þýðing á færslu úr ensku Wikipedia sem byggir á upplýsingum frá heimasíðu Jaakko Hintikka.
Bandaríkjadalur

Bandaríkjadalur, bandarískur dalur eða dollari er gjaldmiðill Bandaríkjanna. Hann er einnig notaður víða sem varasjóðsmynt, en slík notkun utan Bandaríkjanna leiddi meðal annars til þess að gullfótur Bandaríkjadals var lagður niður 1971 (Bretton Woods-kerfið), þar sem orðnar voru til meiri birgðir af dölum utan Bandaríkjanna, en öllum gullforða þeirra nam. Árið 1995 voru yfir 380 milljarðar dala í umferð, þar af tveir þriðju utan Bandaríkjanna. 2005 var þessi tala komin í 760 milljarða og áætlað að á milli helmingur og tveir þriðju séu í umferð utan Bandaríkjanna.

Algengasta táknið fyrir Bandaríkjadal er „dollaramerkið“ ($). ISO 4217-táknið fyrir Bandaríkjadal er USD. Alþjóðagjaldeyrissjóðurinn notar einnig táknið US$ fyrir gjaldmiðilinn.

Mörg lönd nota heitið "dalur" eða "dollar", en nafnið er dregið af orðinu "dalur" ("Taler" á þýsku). Ekvador, El Salvador og Austur-Tímor, auk yfirráðasvæða Bandaríkjanna, nota Bandaríkjadal sem opinberan gjaldmiðil. Að auki hafa Bermúda, Bahamaeyjar, Panama, Líbería og nokkur önnur lönd bundið sína gjaldmiðla við Bandaríkjadal á genginu 1:1. Gjaldmiðill Barbados er sömuleiðis bundinn við gengið 2:1.
Dwarf Fortress (tölvuleikur)

Dwarf Fortress er tölvuleikur þar sem markmiðið er að byggja upp samfélag dverga. Leikurinn er í senn hlutverkjaleikur, borgarsmíði og ævintýraveröld þar sem spilari stýrir hópi dverga sem reyna að byggja farsæla og ríka neðanjarðarborg í fjalli. Á meðan verða spilarar að kjást við hættur í umhverfi, óboðna gesti, vampýrur og aðrar næturverur og stundum brjálaðar ófreskjur og huga að velferð dverga og halda lífi í borgarbúum. Í öðrum hluta leiksins fer spilari í fótspor ævintýramanns á ferðalagi sem slæst við óvini og mismunandi verur.
Spjaldvefnaður

Spjaldvefnaður er ævaforn aðferð við vefnað og eru elstu dæmi frá því um 400 fyrir Krist. Spjaldvefnaður var þekktur á Norðurlöndum á Víkingatímanum og barst til Íslands með landnámsmönnum. Aðferðir við spjaldvefnað eru taldar hafa þróast frá þráðum sem snúið var saman í snúruband yfir í ofin bönd með rósaflúri, stöfum og mynstri. Mismunandi fjöldi spjalda var notaður við vefnaðinn og voru þau þríhyrnd, ferhyrnd eða sexhyrnd. Spjöldin gátu verið úr tré, börk, beini eða leðri en núna tíðkast að nota spjöld úr pappa. Gegnum spjöldin voru dregin bönd sem notuð voru sem uppistaða. Spjaldofin bönd voru meðal annars notuð í skreytingu á fatnaði, styttubönd, axlabönd , sokkabönd, belti, ólar og tauma.

Í Þjóðminjasafni Íslands eru varðveitt nokkur spjaldofin styttubönd og axlabönd.

í Eddukvæðum í Guðrúnarkviðu II. eru ljóðlínur þar sem minnst er á spjaldvefnað. Þar stendur :

Í Guðrúnarkviðu er einnig sagt frá konu sem brá borða:
Ívaf

Ívaf er þræðir í vefnaði sem liggja þversum og vefjast um uppistöðuþræðina (langþræðina) sem liggja langsum. Ofnir dúkar hafa venjulega uppistöðu og ívaf.
Myndflos

Myndflos er útsaumsaðferð með sérstakri flosnál. Myndflos er svipað pennasaumi (japönsku kúnstbróderí) en notar öðruvísi nálar.
Kristín Soffía Jónsdóttir

Kristín Soffía Jónsdóttir (fædd 1982) er íslensk stjórnmálakona og umhverfis- og byggingafræðingur. Kristín Soffía er borgarfulltrúi Samfylkingarinnar í Reykjavík.
Tumi Tígur

Tumi Tígur (e. "The Tigger Movie") er bandarísk teiknimynd framleidd af Walt Disney Pictures. Myndin var frumsýnd árið 2000.
Balúkíska

Balúkíska er íranskt mál sem talað er af balúkum í Balúkistan í Suðvestur-Asíu. Áætlað er að 7,6 milljónir manna tali málið sem móðurmál í Pakistan, Íran, Afganistan, Túrkmenistan, Sameinuðu arabísku furstadæmunum og Óman. Málið er eitt af níu opinberum tungumálum Pakistan.

Balúkíska er rituð með persnesku letri sem byggist á arabísku letri.
Avarúa

Avarúa (maoríska: „tvær hafnir“) er höfuðborg Cooks-eyja. Hún er á norðurströnd eyjunnar Rarotonga. Íbúar voru 5.445 árið 2006.
Austurhvel jarðar

Austurhvel jarðar er landfræðilegt heiti á þeim hluta jarðarinnar sem er austan við núllbaug og vestan við 180. lengdarbaug. Á þessu svæði eru Evrópa, Afríka, Asía og Ástralía, meðan Ameríka er á vesturhveli jarðar. Stundum er austurhvel jarðar því notað í sömu merkingu og „gamli heimurinn“.

Línan sem skiptir jörðinni í austur- og vestuhvel er hefðbundin, ólíkt miðbaug á milli norður- og suðurhvels jarðarinnar. Mörkin voru lögfest á Alþjóðlegu núllbaugsráðstefnunni í Washington D.C. árið 1884.
Boxviður

Boxviður (fræðiheiti: "Buxus sempervirens") er sígrænn runni eða lítið tré með litlum laufblöðum. Runnann má forma á ýmsa vegu með klippingu. Á Íslandi er boxviður viðkvæmur og sumir mæla með því að hafa hann utandyra frá vori til hausts en yfir veturinn í óupphituðum gróðurskála. Hins vegar getur hann lifað íslenskan vetur en hætta er þó á kali á laufi snemma árs.
Úttak

Úttak er stak í myndmengi. Í fallafræði á hvert inntak tiltekins falls sér hvorki fleiri né færri en eitt úttak. Fleiri en eitt inntak geta þó átt sér sama úttak. Úttak aðferða („falla“) í forritstexta eru hinsvegar háðar bæði inntaki og ástandi. Þannig eru aðferð sem skilar nýju úttaki í hvert skipti sem því er fengið sama inntak, með því að breyta í hvert skipti um ástand.
Kanó

Kanó eða eikja er opinn bátur sem er róið með róðrarspaða með einu árablaði. Kanóar voru áður höggnir úr trjábol (eintrjáningar) eða gerðir úr léttri trégrind sem er klædd með berki (barkarkeipur) eða skinni (húðkeipur). Nú til dags eru kanóar gerðir úr ýmsum efnum eins og striga, plasti og trefjaplasti. Kanóróður hefur verið ólympíugrein frá ólympíuleikunum 1936. Kanóar léku stórt hlutverk við landnám Kyrrahafsins og hjá frumbyggjum Norður-Ameríku.
Morges

Morges er sveitarfélag í svissnesku kantónunni Vaud. Það er á norðurbakka Genfarvatns, um 10km suðvestur af Lausanne. Íbúar eru um 15 þúsund.
Hrafnsönd

Hrafnsönd (fræðiheiti Melanitta nigra) er fugl af andaætt. Hrafnsönd verpir við Ísland en er með sjaldgæfustu öndum sem verpa á Íslandi. Hrafnsendur halda sig fyrst og fremst á Mývatni og svipuðum votlendissvæðum í Þingeyjarsýslum.
Kex

Kex er lítil stökk bökuð kaka eða brauðflaga úr hveiti eða öðru mjöli. Kex getur verið annað hvort sætt eða salt. Til er margs konar kex, en við sætt kex er oft bætt ávöxtum, kryddi eða súkkulaði. Oft er kex hart en nýbakaðar smákökur geta verið mjúkar eða seigar. Hart kex mýkist með tímanum.

Saltkex er oft mjög hart og þynnra en sætt kex. Það er frekar brotthætt og er borðað með áleggi eins og osti og kæfu.

Fyrsta kexið var fundið upp sem endingargóður matur fyrir langar ferðir, sérstaklega sjóferðir (skipskex). Þetta kex var miklu þurrara en það kex sem við þekkjum í dag en það var ekki sætt. Í upphafi var kex bakað einu sinni og svo aftur við lægra hitastig til að þurrka það (sbr. tvíbaka). Slíkt kex gat enst í nokkur ár að því tilskildu að það héldist þurrt. Fyrir lengri ferðir var þetta kex bakað fjórum sinnum, frekar en tvisvar.

Orðið "kex" á rætur að rekja til danska orðsins "kiks", sem er komið frá enska orðinu "cakes" „kökur“. Á mörgum tungumálum er orðið yfir kex komið frá franska orðinu "biscuit", sem þýðir „bakað tvisvar“.
Lómur

Lómur (fræðiheiti Gavia stellata) er fugl af brúsaættbálki.

Heiti.

Stofninn Gavia er sóttur úr latínu þar sem hann merkir "sjáfarmáfur". Latneska auknefnið stellata merkir "stjörnóttur" og vísar til þess hve hann er doppóttur á bakinu sem heiður himinnn um nótt.

"Lómur" er talið leitt af hljómi hans og kvaki sbr. barlómur (bagindakvein) og latína lamentum. Ennfremur er mannsnafnið Colombo/Kólumbus af svipuðum toga.
Forkambríum

Forkambríum er hugtak í jarðfræði sem nær yfir langt tímabil í sögu jarðarinnar á undan lífsöld (phanerozoic). Forkambríum er stóraldabil (supereon) sem er skipt í nokkur mislöng aldabil (eon) af jarðsögulegum tíma. Hið forkambríska tímabil spannar tímanbilið frá myndun jarðar, fyrir um það bil 4600 miljón árum til upphafs kambríum.
Sjávarfit

Sjávarfit er gróið svæði við strönd ofan háflóðslínu sem stundum flæðir yfir. Sjávarfitjar eru vaxnar saltþolnum plöntum. Á sjávarfitjum vaxa plöntur eins og sjávarfitjungur ("Puccinellia maritima"), flæðistör ("Carex subspathacea"), skriðstör ("Carex mackenziei") og marstör ("Carex salina"). Sjávarfitjar myndast eingöngu þar sem sjór er lygn og enginn öldugangur, ef það er mikill öldugangur þá nær jarðvegur ekki að festast og þar myndast sjávarkambar en ef aðfall er lygnt þá ná næringarefni og jarðvegsefni að setjast til og mynda jarðveg fyrir gróður. Sjávarfitjar eru því helst innst í vogum og fjörðum.

Sjávarfitjar við Ísland eru takmarkaðar við litla bletti eða mjóar ræmur sem má finna við allar strendur landsins, en mestar eru sjávarfitjar við norðaustanverðan Faxaflóa.
Kóngakrabbar

Kóngakrabbar (fræðiheiti: "Paralithodes camtschaticus") er ætt krabba í ættbálki skjaldkrabba. Aðalheimkynni þeirra er í Okhotsk-hafinorðanverðu Kyrrahafi en einnig eru þeir algengir kringum Alaska, á Beringssundi og við eyjar í Norður-Kyrrahafi.
Bob Hoskins

Robert William "Bob" Hoskins, Jr. (1942 – 2014) var enskur leikari.
Stormsvala

Stormsvala (fræðiheiti: "Hydrobates pelagicus") er fugl af pípunefja eða sæsvöluætt. Stormsvala er minnsti sjófugl í Evrópu. Hún er brúnsvört með þverstýft stél. Vængir eru dökkir að ofan en ljós rák á undirvæng. Goggur og fætur eru svartir og gumpur er snjóhvítur. Stormsvala er farfugl. Hún lifir á dýrasvifi og smáfiskum. Stormsvala flögrar um eins og fiðrildi. Hún verpir oft í stórum byggðum. Stormsvala eyðir ævinni út á rúmsjó og kemur eingöngu að landi til að verpa og koma upp ungum. Hún verpir einu eggi í holu og gjótu í lok júní eða byrjun júlí og situr á eggi í sex vikur.

Stærsta varp stormsvölu á Íslandi er í Elliðaey en hún verpir einnig í tveimur öðrum eyjum Vestmannaeyja og í Ingólfshöfða og Skrúði.
Hvinönd

Hvinönd (fræðiheiti "Bucephala clangula") er meðalstór fugl af andaætt. Hún er sjóönd og er staðfugl á Íslandi.
Kafendur

Kafendur (fræðiheiti "Aythyinae") eru fuglar af andaætt sem geta kafað djúpt eftir æti. Flestar endur eru buslendur en það þýðir að þær láta sér nægja að stinga höfðinu ofan í vatnið .
Stjörnumyrkvi

Stjörnumyrkvi (e. "occultation") er sá atburður þegar reikistjarna skyggir á aðra séð frá sjónarhóli athuganda. Orðið stjörnumyrkvi minnir á sólmyrkva eða tunglmyrkvi og er samskonar fyrirbæri að breyttu breytanda. Stjörnumyrkvi af völdum tungls (e. "lunar occultation") er þegar tunglið skyggir á aðra reikistjörnu, til dæmis Satúrnus.
Sneiðmyndataka

Sneiðmyndataka er aðferð til að taka sneiðmyndir af hlutum eins og heila, fótum eða öðrum líkamshlutum en einnig öðrum hlutum. Sneiðmyndirnar er stundum hægt að nota til að búa til þrívíddarmyndir af hlutnum. Mismunandi aðferðir eru notaðar eftir því hverju er sóst eftir og eftir aðstæðum.

Nokkrar aðferðir eru til til að taka sneiðmyndir, þær eru meðal annars:
MS Hans Hedtoft

MS Hans Hedtoft var danskt skip sem rakst á borgarísjaka og sökk 30. janúar 1959 en þá var skipið nýsmíðað og var í jómfrúrferð á leið frá vesturströnd Grænlands. Með skipinu fórust 95 manns. Ekkert hefur fundist af skipinu nema einn björgunarhringur sem fannst við Ísland níu mánuðum seinna. Í skipinu voru kirkjubækur úr öllum sóknum Grænlands sem hafði verið safnað saman til að koma í skjalasafn í Kaupmannahöfn. Hörð gagnrýni á Grænlandssiglingar að vetrarlagi blossaði upp í dönskum dagblöðum.
Austur-Síberíuhaf

Austur-Síberíuhaf er randhaf í Norður-Íshafi norðan við Síberíu. Hafið markast af Norður-Íshafshöfða í norðri, strönd Síberíu í suðri, Nýju-Síberíueyjum í vestri og Billingshöfða í austri. Það liggur að Laptevhafi í vestri og Tjúktahafi í austri.

Það sem einkennir Austur-Síberíuhaf eru ískalt loftslag, lítil selta, hægir hafstraumar og væg sjávarföll (innan við 25cm). Hafið er tiltölulega grunnt. Það er ísi lagt frá október-nóvember fram í júní-júlí. Stærsta höfnin er í Pevek í Tjúkotka, nyrstu borg á meginlandi Rússlands.
Einhliða myntskipti

Einhliða myntskipti (eða einhliða upptaka annars gjaldmiðils) er það þegar ríki eða íbúar ríkis taka upp erlenda mynt samhliða sinni eigin eða í stað þjóðargjaldmiðils.
Alboranhaf

Alboranhaf er vestasti hluti Miðjarðarhafs, rétt austan við Gíbraltarsund, á milli Íberíuskaga og norðurstrandar Marokkó. Það heitir eftir eyjunni Alborán. Í Alboranhafi rennur saltríkur djúpsjór út í Atlantshaf en yfirborðsstraumar flytja sjó úr Atlantshafi inn í Miðjarðarhaf.

Í Alboranhafi er auðugt lífríki og mikilvæg fiskimið fyrir sardínur og sverðfiska. Þar er stærsti stofn stökkla í vesturhluta Miðjarðarhafs og stærsti stofn hnísa í Miðjarðarhafi. Þar eru líka mikilvægustu búsvæði klumbudraga í Evrópu. Árið 2003 lýsti World Wide Fund for Nature yfir áhyggjum vegna notkunar rekneta við fiskveiðar í Alboranhafi.
Græn anakonda

Græn anakonda (fræðiheiti: "Eunectes murinus") er slanga sem finnst í Suður-Ameríku. Hún er þyngsta og næstlengsta þekkta slanga síns ættbálks. Þegar vísað er til anakondu er oftast verið að tala um grænu anakonduna en hugtakið gæti einnig gilt um aðra meðlimi ættkvíslarinnar "Eunectes".

Almennt.

Græna anakondan getur orðið meira en sex metrar að lengd og sú lengsta varð 8,8 m. Hún hefur gin sem er 30 cm og getur orðið allt að 227 kg. Græna Anakondan er ættuð frá Suður-Ameríku er þyngsta og ein af lengstu slöngum sem finnast í heiminum. Hún á heima í mýrum og straumlitlum ám, aðallega í hitabeltis regnskógum Amazon og Orinoco vatnssvæðum. Þær eru mjög fyrirferðamiklar á landi en í vatni fer mjög lítið fyrir þeim. Græna anakondan hefur augu nasir efst á höfðinu sem gerir þeim kleift að leita sér að bráð meðan þær eru eiginlega á kafi svo bráðin sér þær aldrei fyrr en það er of seint.

Fæða.

Mestur tími grænu anakondunar fer í að veiða í vatni og getur hún étið eiginlega allt sem upp í hana kemst en aðal fæða hennar er fiskur, fuglar, villt svín og hefur einnig komið upp atvik þar sem hún át hlébarða. Græna anakondan er ekki eitruð en í staðinn kæfa þær bráðina áður en þær borða. Þegar hún sér bráðina sína finnur hún sér fullkomið tækifæri og grípur bráðina með munninum og læsir með tönnunum sínum. Því næst vefur hún sér utan um hana og kreistir þar til allt líf úr henni er farið og þegar bráðin er dauð étur hún hana í einum bita. Þegar bráðin er mjög stór tekur græna anakondan kjálkann sinn úr lið til þess að geta komið allri bráðinni upp í sig.

Græna anakondan er ekki þekkt fyrir að éta menn en koma hafið upp atvik þar sem það hefur gerst. Einnig hafa komið upp atvik þar sem kvenkyns anakondur hafa étið karlkyns anakondur sem eru minni en þær.

Æxlun.

Græna anakondan eyðir mestum sínum tíma ein en í apríl og maí leita karlar út konur til þess að makast og oft eltast mörg karldýr við eitt kvendýr. Þegar Anakondan er orðin þunguð tekur það eggin átta til tólf vikur að þróast og síðan klekjast eggin á meðan þau eru enþá inn í líkama móðurinnar. Þá fæðir hún allt að 80 litla snáka sem er hver um það bil 30-40 cm að lengd.
Trefill

Trefill er flík sem er sveipað um hálsinn til að halda honum hlýjum, til tísku eða af trúarlegum ástæðum. Treflar eru til í mörgum litum. Á köldum svæðum eru treflar helst notaðir á veturna til hlýju, ásamt jakka og húfu, og eru oftast prjónaðir úr ull.

Saga.

Trefillinn á rætur sínar að rekja til Rómaveldis en þá voru þeir notaðir til af hreinlætisástæðum frekar en til hlýju. Rómverjar kölluðu trefilinn "sudarium" sem þýðir „svitaklæði“, og var hann notaður til að þurrka svitann af hálsinum og andlitinu þegar heitt var. Í upphafi settu karlar trefla um hálsinn eða festu þá við beltin sín. Fljótlega fóru konur að nota þá líka, en þeir voru úr vefnaði heldur en ull, pasmínu eða silki. Frá þessum tíma hafa treflar verið vinsælir hjá konum.

Um miðju 17. öld klæddu króatiskir hermenn sig í trefla. Herforingjarnir voru með silkistrefla en allir hinir hermennirnir voru með bómullartrefla. Á ensku var stundum átt við þessa karlkyns trefla sem „cravats“ (úr frönskunni "cravate" sem þýðir „Króati“) og voru þeir fyrirrennari nútímans bindi.

Á 19. öldinni varð trefillinn tískugripur hjá körlum og konum en vinsældir hans uxu jafnt og þétt þangað til miðrar 20. aldar.
Lígúríuhaf

Lígúríuhaf er hafsvæði í Miðjarðarhafi milli Ítölsku rívíerunnar (Lígúría og Toskana) og Korsíku. Suðaustan við hafið er Tyrrenahaf. Hafið heitir eftir Lígúrum sem bjuggu þar í fornöld. Þrjú lönd eiga strendur að hafinu: Ítalía, Frakkland og Mónakó.
Feministiskt initiativ

Feministiskt initiativ er feminískur stjórnmálaflokkur í Svíþjóð. Flokkurinn var stofnaður árið 2005 og bauð fyrst fram í sænsku þingkosningunum 2006. Fyrsti fulltrúi flokksins til að ná kjöri í kosningum á landsvísu er Soraya Post, sem var kosin á Evrópuþingið árið 2014.
Þrakíuhaf

Þrakíuhaf er nyrsti hluti Eyjahafs í Miðjarðarhafi. Grísku héruðin Makedónía og Þrakía auk norðvesturhluta Tyrklands eiga strönd að hafinu.
Morðingjarnir

Morðingjarnir er íslensk rokkhljómsveit sem var stofnuð árið 2005. Hljómsveitin hefur gefið út fjórar breiðskífur, þá nýjustu árið 2016, auk nokkurra smáskífulaga. Þrír meðlimir sveitarinnar voru áður í hljómsveitinni Dáðadrengir.
Hatursorðræða

Hatursorðræða (e. "hate speech") er, í almennum skilningi, orðræða sem ræðst gegn einstaklingi eða hópi á grundvelli til dæmis kynþáttar, trúar, kyns, fötlunar eða kynhneigðar.

Í lagalegum skilningi er hatursorðræða hver sú orðræða, bending eða atferli, skrif eða tjáning, sem er bönnuð sökum þess að hún kann að hvetja til ofbeldis eða saknæms athæfis gegn einstaklingi eða hópi sem nýtur verndar laganna, eða sökum þess að er lítillækkandi eða ógnandi fyrir slíkan einstakling eða hóp. Lögum er ætlað að bera kennsl á einstakling eða hóp sem nýtur verndar laganna. Í sumum löndum geta þeir sem fyrir hatursorðræðu verða sótt til saka fyrir rétti. Mjög er deilt um hatursorðræðu á netinu og hvar mörk tjáningarfrelsis og hatursorðræðu skarast. Gagnrýnendur laga gegn hatursorðræðu líkja hugtakinu við Newspeak í skáldsögu George Orwells og segja það notað til þöggunar.

Í tilmælum ráðherraráðs Evrópuráðsins nr. 97 er hatursorðræða skilgreind sem: „öll tjáning sem dreifir, hvetur til, stuðlar að eða réttlætir kynþáttahatur, útlendingahatur, gyðingahatur eða annars konar hatur sem byggist á umburðarleysi, þar á meðal umburðarleysi sem er tjáð með herskárri/óvæginni þjóðræknisstefnu/þjóðernishyggju eða þjóðhverfum sjónarmiðum, mismunun og fjandskap gegn minnihlutahópum, farandverkafólki og fólki af erlendum uppruna.“
Hafnarvigtin (Geirsgötu)

Hafnarvigtin er lítið stakt hús við Geirsgötu sem var reist árið 1946.

Húsið teiknuðu arkitektarnir Einar Sveinsson og Gunnar H. Ólafsson. Á Páskunum 2004 opnaði Tómas Tómassons þar veitingahúsið Hamborgarabúllan.
Mannréttindadómstóll Evrópu

Mannréttindadómstóll Evrópu dæmir í málum sem snúa að mannréttindabrotum samkvæmt Mannréttindasáttmála Evrópu. Núverandi aðsetur er í Strasbourg í Frakklandi. Dómstóllinn var stofnaður árið 1959 á grunni 19. greinar mannréttindasáttmálans. Núverandi landsdómari frá Íslandi er Róbert Spanó prófessor og fyrrum forseti lagadeildar Háskóla Íslands og settur umboðsmaður Alþingis. Hinn 1. maí 2017 var Róbert kjörinn forseti deildar (Section President) á fundi fullskipaðs dómstóls (Plenary Court). Hinn 2. apríl 2019 var Róbert kjörinn varaforseti dómstólsins til þriggja ára. Hinn 20. apríl 2020 var Róbert svo kjörinn forseti Mannréttindadómstóls Evrópu, fyrstur Íslendinga og fyrstur Norðurlandabúa í tíð dómstólsins í núverandi mynd. Hann er jafnframt yngsti forseti dómstólsins frá upphafi.
Sandey (Þingvallavatni)

Sandey er eyja í Þingvallavatni. Sandey varð til fyrir um tvö þúsund árum í eldgosum. Eyin er mannlaus en hægt er að leigja kajak og má sigla yfir í hana. Góð fiskimið eru umhverfis eyna. Oft veiðast bleikjur eða urriðar. Tveir eldgosagígar eru í eynni og er einn þeira fullur af vatni. Það er töluvert fuglalíf í eynni yfir sumarmánuðina en engin önnur dýr lifa þar. Sandur, grjót og gróður er mikill í eynni eins og kringum Þingvallavatn.

Á hvítasunnudag 1985 drukknuðu þrír einstaklingar í Þingvallavatni, tveir menn og ein kona, að því er talið er á leið í eða úr Sandey.
Botnvík

Botnvík er nyrsti hluti Helsingjabotns í Eystrasalti. Svíþjóð og Finnland eiga land að víkinni. Landið við víkina er enn að rísa eftir hop ísaldarjökulsins. Nokkrar stórar ár renna í víkina sem er saltlítil og leggur hana því í allt að sex mánuði á hverju ári. Stærstu árnar eru Kemijoki og Lulefljót.
Bóholhaf

Bóholhaf eða Mindanaóhaf er hafsvæði í Kyrrahafi milli Filippseyjanna Visajaeyja í norðri og Mindanaó í suðri. Hafið tengist Filippseyjahafi í norðaustri um Surigao-sund, Camotes-hafi í norðri um Caniago-sund og Cebu-sund, og Súluhafi í suðvestri um sund milli Negroseyja og Zamboanga-skaga.
Dili

Dili er höfuðborg Austur-Tímor. Hún er hafnarborg sem stendur á norðurströnd eyjunnar Tímor. Íbúar eru tæplega 200 þúsund.
Japanska innhafið

Japanska innhafið eða Setóinnhafið er grunnt hafsvæði á milli japönsku eyjanna Honshū, Shikoku og Kyūshū. Það er langt og mjótt og liggur á milli Kyrrahafs og Japanshafs. Stóra Setóbrúin liggur á milli eyjanna Honshū og Shikoku yfir mitt hafið.
Eþíópíska rétttrúnaðarkirkjan

Eþíópíska rétttrúnaðarkirkjan (amharíska: የኢትዮጵያ ኦርቶዶክስ ተዋሕዶ ቤተ ክርስቲያን?, "Yäityop'ya ortodoks täwahedo bétäkrestyan") er kristin austræn rétttrúnaðarkirkja. Samkvæmt arfsögn kirkjunnar var hún stofnuð af Filippusi guðspjallamanni á 1. öld. Hún varð ríkiskirkja í Axúm á 4. öld eftir trúboð sýrlenska Grikkjans heilags Frúmentíosar sem varð skipreika á strönd Erítreu. Kirkjan heyrði formlega undir koptísku kirkjuna og Alexandríupáfa til 1959 þegar Kýrilos 6. skipaði henni eigin patríarka. Eþíópíska kirkjan tilheyrir þeirri grein kristni sem hafnaði niðurstöðum kirkjuþingsins í Kalkedón 451 og er því ótengd eþíópísku kaþólsku kirkjunni.

Milli 40 og 45 milljónir manna tilheyra eþíópísku kirkjunni, langflestir í Eþíópíu. Um helmingur íbúa landsins er í kirkjunni, en um 60% íbúa Eþíópíu eru kristnir.
Geimfarahaf

Geimfarahaf er hafsvæði í Suður-Íshafi undan Ólafsströnd á Enderby-landi á milli 30° og 50° austur. Austan við það er Samvinnuhaf og vestan við það er Riiser-Larsen-haf.